Debate: Revision of the EU Emissions Trading System - Monitoring, reporting and verification of greenhouse gas emissions from maritime transport - Carbon border adjustment mechanism - Social Climate Fund - Revision of the EU Emissions Trading System for aviation
Date: MONDAY, 17 APRIL 2023
Speaker: David Casa
Country: Germany
Language: MT

Dawn l-isfidi indirizzajniehom u bil-vot tiegħu għada, dan il-parlament jista’ jagħlaq proċess illi dam sena u nofs. Fuq il-mejda għandna ftehim illi jindirizza aspetti importanti għall-industrija Ewropea, li jindirizza aspetti importanti soċjali u fuq kollox li jżomm l-ambizzjoni biex niġġieldu l-effetti tad-tibdil tal-klima. U, kif nafu, l-effetti mhumiex biss ambjentali. Bħalma l-pandemija ma kinetx biss marda medika imma ġabet magħha sintomi soċjali, hekk ukoll it-tibdil tal-klima kapaċi jġib maltemp għall-familji tagħna, għall-ħaddiema tagħna, għall-iżgħar intrapriżi tagħna - dawk li aħna nqisu bħala s-sisien tas-soċjetà tal-ekonomija Ewropea. Infakkar li jekk il-pandemija affettwat lil kulħadd, mhux kulħadd intlaqat xorta. Imma huma dawk illi dejjem għandhom l-inqas illi jsofru l-akbar impatt fis-soċjetà tagħna.  Kienet prijorità allura għall-Parlament illi nindirizzaw din ir-realtà u li ma nħallu lil ħadd ifendi għal rasu. Il-Fond Soċjali għall-Klima huwa prodott ta’ sena u nofs xogħol ta’ negozjati ibsin u konsultazzjoni wiesgħa. Huwa ftehim illi jirrappreżenta battalja iebsa mal-Kunsill, iżda wkoll riżultat illi kiseb bilanċ tajjeb ħafna u bilanċ illi jiżgura fond effettiv. Fil-Fond Soċjali għall-Klima għandna investiment ta’ EUR 86.7 biljun biex ikunu investiti fid-djar u fl-iżgħar negozji madwar l-Ewropa. Se naraw investimenti fit-tul bħal solar panels, insulazzjoni aħjar u aktar effiċjenza fl-enerġija. Se naraw trasport aktar sostenibbli - investimenti li jibqgħu jrendu l-benefiċċji għaċ-ċittadini tagħna, li jaqtgħu l-konsum tal-enerġija, li jaqtgħu l-emissjonijiet u t-tniġġis, u li jaqtgħu wkoll il-kontijiet tad-dawl. U fejn hemm bżonn għandna miżuri bħal support bi dħul dirett biex nappoġġaw lil dawk il-familji u negozji żgħar b’miżuri limitati sakemm l-investimenti fit-tul ikunu jistgħu jieħdu effett.  Iva, kuntent illi rnexxielna nsaħħu l-involviment tal-imsieħba soċjali. Kuntent illi l-fondi se jaslu fejn l-iktar hemm bżonn u fejn għandhom l-iktar impatt. Kuntent li akkwistajna rata ta’ kofinanzjament u li kienu kollha rebħiet tul in-negozjati tagħna. Irrid ngħid illi n-negozjati kienu kumplessi, kellna bosta sfidi tul il-proċess, imma kellna tim straordinarju li wassalna s’hawn. Irrid nirringrazzja l-ewwel nett lill-Presidenza Ċeka tal-kooperazzjoni tagħha, lill-Presidenza Żvediża li magħha għalaqna dan il-proċess, lill-Kummissjoni Ewropea tal-assistenza tagħha, u fuq kollox lit-tim ta’ parlamentari, ta’ rapporteurs, shadow rapporteurs kollha, u l-advisors u s-segretarjati u l-membri kollha tal-appoġġ tagħhom tul dawn l-aħħar xhur b’mod partikolari l-korapporteur li kelli miegħi Esther de Lange, li miegħi ħadmet biex nassiguraw dan l-arranġament. Biex nikkonkludi, għandna kisba soċjali sinifikanti, fond ta’ biljuni b’investimenti li se jiżgura li t-tranżizzjoni klimatika hija verament waħda soċjali.